বিজ্ঞাপন শিল্পকে বলা চলে বাণিজ্যের প্রসাধন। নারী যেমন প্রসাধন দিয়ে নিজেকে আকর্ষণীয় করে তোলে, ঠিক তেমনি বিজ্ঞাপন পণ্যকে শিল্পসম্মতভাবে প্রকাশ করে ক্রেতাদের কেনার আগ্রহ বাড়ায়। এটি সেতু বন্ধনের অনবদ্য শিল্প কৌশল। সংবাদপত্রে দেখা যায় অজস্র প্রকারের বিজ্ঞাপন। আবার রেডিওতেও শ্রবণ ইন্দ্রিয়কে আকৃষ্ট করার চেষ্টা করছে বিজ্ঞাপন। টেলিভিশনের সামনে বসুন না, সেখানেও চোখ-কান দুটোকে আকৃষ্ট করছে বিজ্ঞাপন। সিনেমা দেখতেও বিজ্ঞাপন দেখা যায়। পথচারী পথ চলতে গেলেও পেয়ে থাকে বিজ্ঞাপনের অনেক দৃষ্টিনন্দন আবহ। লঞ্চ, স্টীমার, রেলগাড়ি, বাস বা বিমান- সব জায়গায় বিজ্ঞাপনের সঙ্গে পরিচয় ঘটবেই। হাট-বাজার, গঞ্জে ও শহরে ক্যানভাসাররা ছায়ার মতো অনুসরণ করবেই বিজ্ঞাপনের পসরা সাজিয়ে। সেলসম্যানেরা দোকানে বিজ্ঞাপন দিয়ে বলেন প্রচার প্রচারণা চালিয়ে যেতে। এক সময় দেখা গেছে, গ্রামাঞ্চলে, গঞ্জে এবং হাটেবাজারে মুড়ির টিন বা তেলের টিনে শব্দ সৃষ্টি করে মানুষের দৃষ্টি আকর্ষণের জন্য মজার মজার বিষয়ভিত্তিক বিজ্ঞাপন বা বার্তা প্রচার করা হতো।